75 Jaar van die Golden Globes | Bioskoop
75 Jaar van die Golden Globes
Dit verskil van die Oscars waar die pryse deur die benoemdes se eweknieë in die bedryf toegeken word.
2018 is die jaar waarop die 75ste Golden Globe-toekennings plaasvind. Die Golden Globes word elke jaar deur die buitelandse media en kritici, oftewel die Hollywood Foreign Press Association, toegeken. Dit verskil van die Oscars waar die pryse deur die benoemdes se eweknieë in die bedryf toegeken word.
Alhoewel die beoordelaars van die Oscar en Golden Globe toekenningsgeleenthede heeltemal verskil, kyk mense tog na die Golden Globes om ŉ voorsmakie te kry van wat hulle dalk met die Oscars te wagte kan wees – veral omdat die Globes sowat twee weke voor die aankondiging van die Oscar-benoemings plaasvind.
Is daar enige Suid-Afrikaanse produksies vir die 75ste Golden Globes benoem?
Alhoewel die Suid-Afrikaanse fliek The Wound nie vir ŉ Golden Globe benoem is nie, hou ons steeds asem op dat dié fliek vir hierdie jaar se Oscars benoem sal word. Dit het reeds die Top 10-lys gehaal, waarvan daar vyf finale rolprente in die Beste Buitelandse kategorie benoem sal word.
Wat is van die bekendste reëls van Globe-wenners wat hulle aanvaardingstoesprake as ŉ platform gebruik het om ŉ boodskap te lewer?
“An actor’s only job is to enter people’s lives that are different from us…” – Meryl Streep (nadat President Trump ŉ reisverbod op sekere Midde-Oosterse lande gehef het)
“A beautiful mind is just a movie… but hopefully it will give us a belief that in our lives – something extraordinary could always happen…” – Russel Crowe (A Beautiful Mind)
“I celebrate this award with every person that has been touched by a film…” – Queen Latifah (Life Support)
“I dedicate this award to all the first people’s whose stories aren’t always heard or told – Leonardo di Caprio (The Revenant)
Wie is die jongste persoon wat nog ooit ŉ Golden Globe gewen het?
Ricky Schrőder is op 9-jarige ouderdom die jongste wenner ooit van ŉ Golden Globe-toekenning vir die 1980 fliek The Champ.
Die 75ste Golden Globes vind Sondagaand, 7 Januarie 2018, in Los Angeles plaas. Die toekennings sal regstreeks om 03:00 die oggend Suid-Afrikaanse tyd uitgesaai word, met ŉ heruitsending op Maandagaand, 8 Januarie 2018, op betaaltelevisie.